**ДП.бр.12-04-3**

Дисциплинската комисија при Комората на извршители на РМ (подолу како ДК при КИРМ) во состав од Николче Диневски извршител, како Претседател на Дисциплинска комисија и Васил Донев извршител, како заменик член-известител на Дисциплинска Комисија, судија Владимир Панчевски Основен суд Скопје 1 Скопје, судија Улбер Хасани Основен суд Скопје 2 Скопје и Јасна Жежова од Совет на Јавните обвинители, како членови на Дисциплинска Комисија и Кристина Терзиевска Вучевска како записничар, постапувајќи по Предлогот за поведување на дисциплинска постапка УПП.бр.09-3727/7 од 29.08.2018 година на Министер за правда на РМ, во отсуство на извршителот, по одржан главен претрес, на ден 30.10.2018 година, го донесе следното

 **РЕШЕНИЕ**

**СЕ ОГЛАСУВА ЗА ВИНОВЕН** извршител З. С. именуван за подрачјето на Основен суд К., Основен суд В., Основен суд Б. и Основен суд Д.

**ЗАТОА ШТО:**

1. Извршителот З. С.од Д. иако уредно известен за денот и часот на вршење на надзор, на 16.08.2018 година не бил присутен во неговата канцеларија. Воедно на членот на Комисијата за надзор овластена со Решение на Министерот за правда бр. 09-3727/1 од 17.07.2018 година и Овластување бр. 09-3727/2 од 17.07.2018 година, не дозволил извршување на надзор, односно не дозволил пристап до просториите, книгите, предметните списи и целокупната евиденција на извршителот со што постапил спротивно на член 54 став 4 и член 55 став 4 од Законот за извршување

Со дејствијата опишани во изреката извршителот З. С. од Д. сторил дисциплинска повреда по член 65 став 1 алинеја 5 од Законот за извршување ,, не дава или дава неточни податоци за цели на вршење на надзорот” па согласно чл. 62 став 1 т.в) од ЗИ на извршител Зоран Стоиловски од Делчево му се изрекува дисциплинска мерка

 **ПАРИЧНА КАЗНА**

во висина од ---------,00 евра во денарска противредност според среден курс на Народна банка на Република Македонија на денот на изрекувањето.

 СЕ ЗАДОЛЖУВА извршителот З. С. од Д. изречената парична казна во висина од ---------,00 евра во денарска протвредност според среден курс на НБРМ од ова решение да ја плати во рок од 15 дена од приемот на решението а под страв на присилно извршување.

*Образложение*

На ден 31.08.2018 година до Комората на извршители на РМ е доставен Предлог за поведување на дисциплинска постапка УПП.бр.09-3727/7 од 29.08.2018 година поднесен од страна на Министерот за правда против извршителот З. С. од Делчево врз основа на Решение на Министер за правда бр. 09-3727/1 од 17.07.2018 година и Овластување бр. 09-3727/2 од 17.07.2018 година со кои државните службеници А. С.- Помошник раководител на Секторот за правосудство и С.В.- Советник во Секторот за извршување, нотаријат и медијација биле овластени да спроведат надзор над работата на извршителот З. С. од Д..

Предлогот за поведување дисциплинска постапка УПП.бр.09-3727/7 од 29.08.2018 година од Министерот за правда на РМ е поднесен против извршител З. С. од Д. за сторена повреда по член 65 став 1 алинеја 5 од Законот за извршување :“не дава или дава неточни податоци за цели на вршење на надзорот”. Во предлогот се наведува дека извршителот З. С. од Д. иако уредно известен за денот и часот на вршење на надзор, на 16.08.2018 година не бил присутен во неговата канцеларија. Воедно на членот на Комисијата за надзор овластена со Решение на Министерот за правда бр. 09-3727/1 од 17.07.2018 година и Овластување бр. 09-3727/2 од 17.07.2018 година, не дозволил извршување на надзор, односно не дозволил пристап до просториите, книгите, предметните списи и целокупната евиденција на извршителот со што извршителот постапил спротивно на член 54 став 1 и член 55 став 4 од Законот за извршување.

Министерот за правда сметајќи дека извршителот З. С. сторил дисциплинска повреда по член 65 став 1 алинеја 5 од Законот за извршување :“не дава или дава неточни податоци за цели на вршење на надзорот” предлага Дисциплинската комисија при КИРМ при определување на видот и висината на дисциплинската мерка да постапи согласно член 63 став 1 од ЗИ и да ја земе во предвид околноста, дека извршителот свесно и со намера не почитувал решение и овластување на министерот за правда, како и фактот дека извршителот веќе четири пати е дисциплински казнуван.

Изршителот З. С. на ден 05.09.2018 година до Комората на извршители на РМ достави одговор по повод наводите истакнати во Предлогот за поведување на дисциплинска постапка УПП бр. 09-3727/7 од 29.08.2018 година на Министер за правда на РМ. Извршителот наведе дека на ден 13.08.2018 година добил е -маил од страна на лицето С. В. која го известила дека на ден 16.08.2018 година во 12 часот и 30 минути ќе вршат редовен надзор над работата на извршителот. На ден 14.08.2018 година го потврдил известувањето за надзор и од причина што во 12 часот и 30 минути овластените лица не дошле во неговата канцеларија, истиот ја напуштил својата канцеларија и ја задолжил неговата вработена кога ќе дојдат да го извести за да биде присутен во канцеларијата. На ден 16.08.2018 година околу 14 часот и 30 миути до 15 часот и 30 минути во канцеларијата пристапиле две лица за вршење на надзор од кое едно лице било А. С. за која во повеќе наврати имал побарано изземање од вршење надзор, и назначување на било кое друго лице надлежно за вршење надзор, но сепак лицето А. С. не била изземена. Извршителот во својот писмен одговор истакна дека на овластените лица за вршење на надзор им било укажано дека С. В. може слободно да влезе во неговата канцеларија и да врши надзор и дека не одбивал да се изврши надзор само барал лицето А. С. да биде изземено, меѓутоа С. В. одбила сама да влезе и да врши надзор над работата на извршителот. Понатаму, извршителот наведе дека со самото тоа што го потврдил надзорот јасно било дека не го одбил Министерството за правда да врши надзор над неговото работење односно доколку го одбил немал да го потврди е -маилот за надзор. Во самиот Записник бр. 09-3727-3 од 17.08.2018 година од Министерството за правда можело да се види дека на овластените лица им било кажано дека не дозволувал само на лицето А. С. да го врши надзорот од лични причини, додека пак членот на комисијата С. В. можела да влезе и да врши надзор над работењето на извршителот, или било кое друго лице. Извршителот наведе дека не одбивал да се врши надзор над неговото работење а сето тоа видно од Известувањето кое го доставил до Министерствтото за правда на ден 17.08.2018 година. Во својот одговор извршителот наведе дека не се точни наводите дека сторил дисциплинска повреда по член 65 став 1 алинеја 5 од ЗИ односно не дал или дал неточни податоци за цели на вршење на надзор од причина што, во конкретниот случај комисијата за вршење надзор не започнала да врши надзор па оттука не може да се смета дека истиот одбил да даде податоци или дал неточни податоци. Крајно, извршителот во својот одговор наведе дека согласно ЗИ не постои основ за поведување на дисциплинска постапка доколку извршителот бара изземање на одредено лице од вршење на надзор и бара постапување на било кое друго лице, па согласно наведеното јасно може да се утврди дека истиот не сторил дисциплинска повреда по член 65 став 1 алинеја 5 од ЗИ и предлага поднесениот предлог за поведување на дисциплинска постапка да се одбие како неоснован.

Дисциплинската комисија на КИРМ на одржан главен претрес на ден 30.10.2018 година, ги дозволи и изведе следните докази:

* Решение бр. 09-3727/1 од 17.07.2018 година на Министер за правда на РМ;
* Записник бр. 09-3727/3 од 17.08.2018 година на овластени лица од Министерство за правда на РМ;
* Овластување бр. 09-3727/2 од 17.07.2018 година од Министер за правда на РМ;
* Известување за редовен надзор преку е маил од ден 13.08.2018 година од Министерство за правда на РМ;
* Одговор УПП бр. 12-04-3/2 од 05.09.2018 година на предлог за поведување на дисциплинска постапка од извршител З.С.;
* Службена белешка од ден 29.09.2017 година на Извршител З.С.;
* Известување за надзор преку е маил од Министерство за правда до извршител од ден 29.09.2017 година;
* Службена белешка од ден 23.03.2018 година на извршител З. С.;
* Известување за надзор преку е маил од Министерство за правда до извршител од ден 23.03.2018 година;
* Известување од извршител З. С. од ден 17.08.2018 година до Министерство за правда на РМ;
* Повратница од Известување за надзор од Министерство за правда на РМ од ден 20.08.2018 година;
* Службена белешка на извршител З. С. од ден 16.08.2018 година;
* Известување од Извршител З. С. преку е маил до Министерство за правда на РМ од ден 17.08.2018 година

Дисциплинската комисија на КИРМ на одржан главен претрес, ги разгледа наводите изнесени во предлогот, одбраната на извршителот дадена во форма на писмен одговор, па ценејќи ги сите докази одделно и заедно, ја утврди следната фактичка положба:

Со Решение на Министерот за правда бр. 09-3727/1 од 17.07.2018 година и Овластување бр. 09-3727/2 од 17.07.2018 година државните службеници А. С.- Помошник раководител на Секторот за правосудство и С. В.- Советник во Секторот за извршување, нотаријат и медијација биле овластени да спроведат надзор над работата на извршителот З. С. од Д.

Надзорот над работата на извршителот бил закажан за ден 16.08.2018 година со почеток во 12 часот и 30 минути. За денот и часот на вршење на надзорот Министерството за правда го известило извршителот на ден 13.08.2018 година по електронска пошта на официјалната електронска адреса. Од извршителот бил пратен повратен емаил дека го примил известувањето за надзор на ден 14.08.2018 година. Извршителот во повеќе наврати имал доставено барање лицето А. С. да биде изземено за вршење на надзор и тоа преку е- маил од 29.09.2017 година односно Службена белешка од ден 29.09.2017 година во која нотирал дека истиот ден добил е –маил од лицето А. С. во кое Министерството за правда го изнесува дека ќе се изврши надзор над работата на извршителот на ден 02.10.2017 година во 12 часот и 30 минути. Истиот ден извршителот имал доставено барање лицето А. С. од С. да се иземе од надзорот поради лични причини и да се постави друго лице на Министерството. Исто така на ден 23.03.2018 година извршителот со Службена белешка нотирал дека добил е-маил од страна на лицето А. С. во кое Министерството за правда го известил дека ќе биде изршен надзор над неговото работење на ден 28.03.2018 година во 11 часот. Истиот ден извршителот доставил барање лицето А. С. од С. да се изземе од надзорот поради лични причини и да се постави друго лице од страна на Министерството.

На ден 16.08.2018 година овластените лица во 14:30 -15:00 часот пристапиле во канцеларијата на извршителот З. С. од Д. Иако извршителот бил уредно известен за денот и часот на надзорот иститот не бил присутен во неговата канцеларија. На ден 17.08.2018 година извршителот преку е-маил и по поштенски пат до Министерството за правда доставил Известување во кое навел дека како извршител во повеќе наврати доставил барање кога ќе биде извршен надзор, лицето А. С. да биде изземена од вршење надзор поради пристраснот во вршењето на надзорот, и место неа да биде ставено друго лице за вршење на надзор. Иако на ден 29.09.2017 година и на ден 23.03.2018 година по е-маил извршителот побарал изземање на лицето тоа сепак било пратено да врши надзор. Во известувањето извршителот напоменува дека не одбивал да дозволи вршење надзор над работата во неговата канцеларија односно секое друго лице овластено за вршење на надзор во секое време со претходна најава можело да дојде и да врши надзор над неговото работење. Во Известувањето до Министерството за правда извршителот побарал во иднина при вршењето на надзор да биде назначено било кое друго лице основен А. С. Истото извршителот го нотирал и во Службена белешка од ден 17.08.2018 година.

На ден 16.08.2018 година во канцеларијата на извршителот на шалтерот кој што бил поставен на самиот влез, Комисијата била пречекана од лице вработено во неговата канцеларија, кое им соопштило на членовите на Комисијата дека извршителот не бил присутен во неговата канцеларија, како и дека на членот на Комисијата А. С. извршителот не и дозволил вршење на надзор од лични причини, додека пак членот на Комисијата С. В.и бил дозволен влез во просториите и ќе и било овозможено вршење на надзор, или пак доколку друго лице од Министерство за правда дојде да врши надзор. Вработениот во Канцеларијата на изршителот воедно и соопштил на Комисијата дека доколку овластеното лице С. В. одлучи да врши сама надзор извршителот ќе се врател во неговата канцеларија.

На вработената во канцеларијата на извршителот и било укажано, дека државните службеници А. С. и С. В. поседуваат решение и овластување од Министерот за правда за вршење на надзорот. Воедно и било укажано дека согласно одредбите од Законот за извршување надзорот го врши Комисија составена од најмалку двајца овластени претставници на Министерството за правда, и дека не е дозволено само еден член на Комисијата да врши надзор над работа на извршителот.

Во присуство на Комисијата вработената во канцеларијата телефонски разговарала со извршителот и го пренела разговорот со Комисијата, а по завршување на телефонскиот разговор им го пренела ставот на извршителот дека извршителот на еден член на Комисијата не дозволува вршење на надзор, по што Комисијата заминала од канцеларијата на извршителот З.С. од Д.

За настанот бил изготвен Записник од страна на Комисијата, кој бил доставен електронски до извршителот на ден 20.08.2018 година.

Дисциплинската комисија при Комората на извршители на РМ одлучувајќи по повод основаноста на наводите од Предлогот за поведување дисциплинска постапка утврди дека извршителот сторил дисциплинска повреда :“не дава или дава неточни податоци за цели на вршење на надзорот” по член 65 став 1 алинеја 5 од ЗИ, на начин што извршителот иако бил уредно известен за денот и часот на вршење на надзор, на 16.08.2018 година не бил присутен во неговата канцеларија и воедно на членот на Комисијата за надзор овластена со Решение на Министерот за правда бр. 09-3727/1 од 17.07.2018 година и Овластување бр. 09-3727/2 од 17.07.2018 година, не дозволил извршување на надзор, односно не дозволил пристап до просториите, книгите, предметните списи и целокупната евиденција на извршителот, со што извршителот постапил спротивно на одредбите на член 54 став 4 и член 55 став 4 од Законот за извршување. Како во преземените дејствија од страна на извршителот се содржини сите битни елементи нa дисциплинската повреда по член по член 65 став 1 алинеја 5, ДК при КИРМ го огласи за виновен извршителот З. С. и согласно чл. 62 став 1 т.в ) и му се изрече дисциплинска мерка парична казна во висина од ----------,00 евра во денарска противредност според среден курс на Народна банка на Република Македонија на денот на изрекувањето.

Дисциплинската комисија при КИРМ при одлучувањето, ги ценеше сите отежнителни и олеснителни околности, а како олеснителна околност го ценеше фактот што извршителот во повеќе наврати се обратил до Министерството за правда при вршење на надзор врз неговата работа да определат друго лице освен лицето А.С.

ДК при КИРМ како отежнителни околности ги зема во предвид тежината на дисциплинската повреда, потоа фактот што извршителот е претходно казнуван како и околноста дека извршителот иако уредно бил известен за денот и часот на вршење на надзор не бил присутен во неговата канцеларија. Дотолку повеќе што извршителот не дозволил од страна на овластените лица од Министерство за правда извршување на надзор, пристап до просториите, книгите, предметните списи и целокупната евиденција на изврштелот.

Согласно наведеното, ДК при КИРМ е на мислење дека извршителот бил должен да постапи и да дозволи да се изврши надзор врз неговата работа дотолку повеќе што истиот и бил запознаен и прифатил да се врши надзор од страна на овластените лица од Министерството за правда на РМ на ден 14.08.20198 година. Со преземените дејствија од страна на извршителот З. С., Дисциплинската комисија при КИРМ е на став дека ја сторил дисциплинската повреда која му се става на товар на начин што, постапил спротивно на предвиденото со член 54 став 1, 4 и 5 од Законот за извршување:,, Министерството за правда врши надзор над работата на извршителите”, ,, При вршењето на надзорот од страна на Министерството, треба да биде пристутен извршителот кај кого се врши надзорот”, ,, Надзорот го врши Комисија составена од најмалку двајца претставници на Министерството, овластена од Министерот’’ в.в. член 55 став 4 од Законот за извршување:,, При вршењето на надзорот извршителот е должен да овозможи пристап до просториите, книгите, предметните списи и целокупната евиденција и истиот одговора за точноста на податоците и списите презентирани при надзорот”.

Имено, со Решение бр. 09-3727/1 од 17.07.2018 година на Министер за правда биле овластени државните службеници А.С.- Помошник раководител на Секторот за правосудство и С. В.- Советник во Секторот за извршување, нотаријат и медијација да спроведат надзор над работата на извршителот З. С. од Д. Со овластување бр. 09-3727/2 од 17.07.2018 година, Министерот за правда донел Решение бр. 09-3727/1 од 17.07.2018 година државницте службеници да извршат надзор над работата на извршителот З. С. од Д. Горенаведените акти донесени од страна на Министерот за правда, биле уредно доставени до извршителот, кој што пак на ден 14.08.2018 година го потврдил известувањето за надзор преку електронска комуникација. Имајќи во вид дека овластените државни службеници на Министерот за правда постапиле согласно Правилникот за начинот на вршење надзор над работата на Комората на извршители и на извршителите ( Службен весник на РМ бр. 226/16), изготвиле Записник бр. 09-3727/3 од 17.08.2018 година во кој нотирале дека извршителот З. С. од Делчево на денот закажан за надзор не бил присутен во неговата канцеларија, не дозволил вршење на надзор, односно истиот го условувал со неприсуство на член на Комисијата за време на надзорот, со што на истата овластена од Министерот за правда не и дозволил пристап до просториите, книгите, предметните списи и целокупната документација.

Комисијата ја ценеше одбраната на извршителот дека не одбил да се врши надзор над неговата работа видно од Известувањето кое го доставил до Министерството за правда на 17.08.2018 година како и дека основ за поведување на дисциплинската постапка согласно член 65 став 1 алинеја 5 од ЗИ постои доколку извршителот не дава или дава неточни податоци за цели на вршење на надзорот, но дека во конкретниот случај комисијата за вршење не започнала да врши надзор па за да истиот одбиел да даде податоци, или да даде неточни податоци. Комисијата ја ценеше одбраната на извршителот дека согласно Законот за извршување не постоел основ за поведување на дисциплинска постапка доколку извршителот барал изземање на одредено лице од вршење на надзор и барал поставување на било кое друго лице како и дека во повеќе наврати се обратил до Министерството за правда да го изземе лицето А.С. од вршење на надзор над неговата работа, меѓутоа утврди дека истите не се од влијание за поинакво одлучување. Ова од причина што, законодавецот не предвидел одредби за изземање од вршење на надзор над работата на извршителите односно предвидел одредби со кои утврдил дека надзорот го врши комисија составена од најмалку двајца претставници на Министерството, овластена од министерот, кои се независни и непристрасни од било какво влијание кое би можело да влијае директно или индиректно на нивната работа.

Дисциплинската комисија смета дека со ваквата дисциплинска мерка ќе се постигнат целите на генералната и специјалната превенција.

 Дисциплинската комисија при КИРМ на ден 30.10.2018 година согласно член 60 став 1 од Законот за извршување („Службен весник на Република Македонија“ бр. 72/16 и бр.142/16) одлучи како во изреката на ова решение.

 Согласно член 62 став 1 точка в) в.в. со член 68 став 4 од Законот за извршување се задолжува обвинетиот извршител З. С. од Д. да плати на име парична казна износ во висина ---------,00 евра во денарска противредност по среден курс на Народна Банка на РМ на ден на изрекување, на сметка на Комората на извршители на РМ бр.------ во С. Б. АД С., во рок од 15 дена од прием на одлуката, а под страв на присилно извршување.

**КОМОРА НА ИЗВРШИТЕЛИ НА РМ**

**ДИСЦИПЛИНСКА КОМИСИЈА** Претседател,

Николче Диневски

 -----------------------------

**Правна поука :** против оваа одлука извршителот има право на правна заштита со поведување на управен спор пред Управен суд на РМ во рок од 30 дена по приемот

**Дн:** Министерство за правда на РМ

 Извршител З. С. Д.

 Претседател на КИРМ

 Архива